Marad a borús őszi idő
Hétfő estig a Kárpát-medencében döntően a keleti magasnyomás hatása érvényesül; borult és napos helyek egyaránt lesznek térségünkben.
Európa keleti felének időjárását továbbra is alapvetően anticiklonális hatások alakítják. A középpontjával a Kelet-európai-síkság déli felén elhelyezkedő magasnyomás területén többfelé párás, ködös a levegő, de főként az anticiklon déli peremén a nap is kisüt.

A napos részeken 10 fok fölé emelkedik délutánra a hőmérséklet, de a felhős, ködös vidékeken - Ukrajnában - csupán 0, +4 fokot mérnek. Ugyanakkor Izlandtól a Brit-szigeteken át egészen a Földközi-tenger nyugati medencéjéig ciklonális mező húzódik. Erősen felhős az ég, elszórtan esik az eső, de ennek ellenére viszonylag enyhe az idő; a hőmérséklet csúcsértéke többnyire 10 és 17 fok között változik. 

Magyarországon a Dunántúl nagy részén folytatódik az erősen felhős, párás idő, ott vasárnap néhol kisebb eső is előfordulhat. A Dunától keletre felhős és napos területek egyaránt lesznek, a legtöbb napsütés az Alföldön valószínű. Éjszaka a gyengén felhős részeken köd képződik. Vasárnap a délkeleti, hétfőn a keleti, északkeleti szél helyenként megélénkül.

A legalacsonyabb éjszakai hőmérséklet -3 és +6 fok között alakul, fagy elsősorban az Észak-Alföldön lehet. A legmagasabb nappali hőmérséklet hétfőn 7 és 13 fok között valószínű.
időjárás időjárás-előrejelzés időjárás-jelentés